Pierré & Carli – Love is
Werklike troue deur Grant Photography SA
Venue: La Rouge Gasteplaas
Fotograaf: Grant Photography SA
Beskryf jou troudag (die ervaring, emosies, eindresultaat)?
Dit het begin reën!!!
Dis die eerste gedagte wat by my opspring as ek terug dink aan ons troudag, ek weet dit beteken dat ons huwelik sal geseënd wees, soos die oumensies altyd gesê het, maar my hare… Dit was gekrul ja, so dit kon of meer krul of heeltemal plat val, maar gelukkig vir tannie Hendrina, die eienaar van La Rouge Gasteplaas, het hulle reggestaan met sambrele toe ons by die kapel uitkom. Met die fotos het ek die modder net een kyk gegee en dit het my nie eers gepla nie, ek was net so verlief op die man aan my sy.
ALLES STAAN STIL, JOU FOKUS IS JY EN JOU MAN EN NIKS ANDERS NIE!
Wat het agter die skerms gebeur (bv. wie het jou gehelp met alles, was daar komplikasies en hoe het jy dit hanteer)?
Daar gebeur altyd iets agter die skerms. In ons geval was dit in die tyd toe ons president aangekondig het dat daar nie meer as 100gaste by enige byeenkomste mag wees nie as gevolg van die COVID-19. Die Vrydag moes ons besluit, stel ons uit of vra ons `n paar gaste om nie meer te kom nie. My hart was baie seer, die dag voor ons troue was die eerste keer wat ek gevoel het, nou MOET ek huil. Ek, Pierré en my skoonma het maar besluit om paar mense te kontak om te hoor of hulle kinders nie tuis kan bly nie en later toe moes ons maar gaste in kennis stel dat hulle nie meer kan kom nie as gevolg van die nuwe wetgewing.
Het jy enige advies vir toekomstige bruide?
Ek dink baie het al hierdie advies gehoor, maar bly kalm en geniet die seisoen in jou en jou toekomstige man se lewe. Dis so lekker en in `n oogwink is dit verby.
Belê in `n goeie fotograaf! Jou fotos is vir altyd en indien moontlik, kry ook `n videograaf. Jy is so besig daardie dag dat daar oomblikke is wat jy nie kan onthou nie. Dis so lekker om dan by die huis na jou wittebrood die mooi fotos en video te kyk. Dit is baie spesiaal!